**AIŠKINAMASIS RAŠTAS**

**DĖL BĮ KLAIPĖDOS KŪNO KULTŪROS IR REKREACIJOS CENTRO TEIKIAMŲ SPORTO PASLAUGŲ ĮKAINIŲ PATVIRTINIMO**

**1. Sprendimo projekto esmė.**

Sprendimo projektu prašome leisti biudžetinei įstaigai Klaipėdos kūno kultūros ir rekreacijos centrui teikti mokamas sportinės veiklos paslaugas patikėjimo teise valdomose negyvenamose patalpose, adresu Pilies g. 2A, Klaipėdoje.

**2. Projekto rengimą paskatinusios priežastys ir kuo remiantis parengtas sprendimas.**

Pastatas – sporto salė Pilies g. 2A, Klaipėdoje, nuosavybės teise priklauso Klaipėdos miesto savivaldybei. Pagrindinė šio pastato naudojimo paskirtis yra sporto. Šiame pastate yra ilgalaikis materialusis turtas, kuris yra būtinas tinkamam šio pastato eksploatavimui. Klaipėdos miesto savivaldybės tarybos 2012 m. gruodžio 20 d. sprendimu Nr. T2-336 Klaipėdos kūno kultūros ir rekreacijos centrui (toliau – Rekreacijos centras) buvo perduotas valdyti, naudoti ir disponuoti patikėjimo teise pastatas Pilies g. 2A, Klaipėdoje, įstaigos nuostatuose numatytai veiklai vykdyti.

Pagal patvirtintus Rekreacijos centro nuostatus įstaiga turi galimybę teikti mokamas sporto priemonių organizavimo ir vykdymo paslaugas sporto klubams, federacijoms, juridiniams ir fiziniams asmenims.

Rekreacijos centro pastate Pilies g. 2A esanti sporto salė gali būti naudojama tinklinio ir krepšinio sporto šakų treniruotėms vykdyti. Taip pat sporto salė galėtų būti nuomojama lauko teniso, tinklinio, krepšinio užsiėmimams vykdyti. Pertvarkius 2 ir 4 aukšto patalpas, būtų galima įrengti nedideles sporto sales: sportinės, meninės, aerobinės gimnastikos treniruočių proceso organizavimui. Kitas patalpas galima pritaikyti šaškių, šachmatų, sportinio orientavimosi ir kitų sporto šakų klubų reikmėms.

Pagal Lietuvos Respublikos Kūno kultūros ir sporto įstatymą ( Žin., 1996, Nr. [9-215](http://www3.lrs.lt/cgi-bin/preps2?a=23317&b=); 2008, Nr. 47-175) **sporto renginys** – kūno kultūros, sporto propagavimo, žmonių ugdymo, jų gebėjimų rodymo priemonė: sporto rungtynės, varžybos, žaidynės, šventė, konferencija, konkursas, vakaras, paroda, susitikimas.

Pagal Lietuvos Respublikos vyriausybės 2008 m. birželio 25 d. nutarimą Nr. 623 „Dėl sporto, kultūros ir pramogų paslaugų teikimo ir vartotojų informavimo, teikiant šias paslaugas, taisyklių patvirtinimo“ **sporto paslaugos** – juridinių ar fizinių asmenų atlygintinai teikiamos paslaugos, susijusios su sporto veikla (pvz., sporto varžybos, sporto klubų, baseinų, sporto salių, sporto trenerių, sporto instruktorių veikla ir panašiai).

Projektas parengtas vadovaujantis Lietuvos Respublikos vietos savivaldos įstatymo 16 straipsniu, kuriame numatyta išimtinė tarybos kompetencija. Viena iš tokių - kainų ir tarifų už savivaldybės kontroliuojamų įmonių, savivaldybės biudžetinių ir viešųjų įstaigų (kurių savininkė yra savivaldybė) teikiamas atlygintinas paslaugas nustatymas.

Pagal Lietuvos Respublikos Pridėtinės vertės mokesčio įstatymo 23 straipsnio 4 dalį PVM neapmokestinamos pelno nesiekiančių juridinių asmenų teikiamos su kūno kultūra ir sportu susijusios paslaugos. Su kūno kultūra ir sportu susijusiomis paslaugomis laikoma: paslaugos, teikiamos kūno kultūros ir sporto dalyviams, tiesiogiai susijusios su jų dalyvavimu, t. y. teisės naudotis kūno kultūrai ir sportui pritaikytomis patalpomis, teritorijomis ir (arba) inventoriumi suteikimas, kūno kultūros ir sporto dalyvių treniravimo ir kitos panašios paslaugos.

**3. Kokių rezultatų laukiama.**

Teikiamu sprendimo projektu bus patvirtinti naujos mokamos sportinės veiklos paslaugos, adresu Pilies g. 2A, Klaipėdoje. Didžiosios sporto salės teikiamų paslaugų 1 valandos įkainis – 34 Lt., mažosios sporto salės – 7 Lt.

**4. Sprendimo projekto rengimo metu gauti specialistų vertinimai.**

Sprendimo projektas derinamas dokumentų valdymo, teisės skyriumi, Finansų ir turto, Ugdymo ir kultūros departamento direktorėmis ir parengtas atsižvelgiant į Rekreacijos centro prašymą.

**5. Išlaidų sąmatos, skaičiavimai, reikalingi pagrindimai ir paaiškinimai.**

Kadangi nėra patvirtintos metodikos sporto paslaugų įkainių skaičiavimui, todėl skaičiuojant sporto paslaugų įkainį buvo atsižvelgta į faktines sąnaudas bei į planuojamą užimtumą.

Skaičiuojant sporto salių įkainius išlaidos paskirstomos procentais, remiantis faktinėmis išlaidomis:

Pastato statybos pabaigos metai: 1984 m.

Pradinė vertė: 852556 Lt

Bendras pastato plotas - 1734,38 kv. m.

Ilgalaikio turto nusidėvėjimo normatyvas - 80 m.

Metinis pastato nusidėvėjimas: 852556 Lt / 80 m. = **10657 Lt**

Aptarnaujančio personalo darbo užmokesčio išlaidos:

77568 Lt + 24031 Lt (sodra) = **101599 Lt**

Bendros pastato eksploatacinės išlaidos vandeniui, dujoms ir elektrai, pagal gautus duomenis sudaro: **118806 Lt** (pritaikyti 2013 metų tarifai).

1) Didžiosios sporto salės 1 val. įkainio paskaičiavimas:

Bendras salės plotas - 531,72 kv. m.

Didžiosios sporto salės kvadratūra užima 30,6 % viso bendro pastato atžvilgiu.

Metinis didžiosios sporto salės nusidėvėjimas – **3261 Lt** (10657 Lt x 30,6 %)

Darbo užmokesčio išlaidos – **31089 Lt** (101599 Lt x 30,6 %)

Eksploatacinės išlaidos – **36355 Lt** (118806 Lt x 30,6 %)

Didžiosios sporto salės eksploatacinis laikotarpis per metus numatomas:

260 d. po 8 val. per dieną

**Didžiosios sporto salės įkainis:**

**3261 Lt + 31089 Lt** **+** **36355 Lt** = **70705 Lt / 260 d./8 v. = 34 Lt**

2) Mažosios sporto salės 1 val. įkainio paskaičiavimas:

Bendras salės plotas - 73,28 kv. m.

Mažosios salės kvadratūra užima 4,2 % viso bendro pastato atžvilgiu.

Metinis mažosios sporto salės nusidėvėjimas – **448 Lt** (10657 Lt x 4,2 %)

Darbo užmokesčio išlaidos – **4267 Lt** (101599 Lt x 4,2 %)

Eksploatacinės išlaidos – **4990** **Lt** (118806 Lt x 4,2 %)

Mažosios sporto salės eksploatacinis laikotarpis per metus numatomas: 260 d. po 5 val. per dieną.

**Mažosios sporto salės įkainis:**

**448 Lt** + **4267 Lt** + **4990** **Lt** **= 9705 Lt / 260 d./5 v. = 7,47 Lt**

**6. Galimos teigiamos ir neigiamos sprendimo priėmimo pasekmės.**

Pritarus šiam tarybos sprendimo projektui Rekreacijos centras galės teikti mokamas sporto organizavimo ir vykdymo paslaugas sporto klubams, federacijoms, juridiniams ir fiziniams asmenims ir papildomai užsidirbti lėšų sporto bazės būklės gerinimui. Galimos pajamos iš sporto salių teikiamų paslaugų sudarytų apie 80000 Lt per metus.

Neigiamų pasekmių nenumatoma.

Sporto ir kūno kultūros skyriaus vedėjas Mantas Bagočius